Man in hof oor onwettig handel in sigaretteDie sigarette waarop die polisie beslag gelê (Foto: Verskaf) Die 27-jarige man wat in hegtenis geneem is vir die verkoop van onwettige sigarette, gaan Donderdag in die Lephalale-landdroshof in Limpopo verskyn. Dit volg na die man Maandagmiddag in Lephalale (Ellisras) se middedorp in sy winkel in hegtenis geneem is. Volgens brig. Motlafela Mojapelo, woordvoerder van die polisie, het die man se handlanger daarin geslaag om weg te kom. Die polisie is steeds op sy spoor. Maroela Media het vroeër berig die polisie het ŉ wenk uit die gemeenskap opgevolg en in die man se winkel op onwettige sigarette van nagenoeg R750 000 beslag gelê. Die winkel is glo net ŉ paar straatblokke van die polisiekantoor op die dorp. British American Tobacco South Africa (Batsa) het vroeër gesê die verbod op die verkoop van sigarette gaan 11 miljoen rokers dwing om buite hul woonbuurte na winkels te soek wat bereid is om die verbod te ignoreer. Batsa het ook gesê die verbod kan onbedoeld bydra tot die onwettige handel van tabak aangesien rokers heel waarskynlik onwettige produkte gaan koop. Hy het ŉ beroep op die regering gedoen om die verbod op die verkoop van sigarette op te hef en die verkoop daarvan saam met ander noodsaaklike goedere toe te laat.